ที่ มท ๐๘๐๙.๕/ สำนักงาน ก.จ., ก.ท. และ ก.อบต.

ถนนนครราชสีมา เขตดุสิต กทม. ๑๐๓๐๐

กันยายน ๒๕๖๒

เรื่อง แนวทางการดำเนินการทางวินัยพนักงานส่วนท้องถิ่นกรณีคณะกรรมการ ป.ป.ช. ชี้มูลความผิด

เรียน ประธาน ก.จ.จ., ก.ท.จ. ก.อบต.จังหวัด ทุกจังหวัด และประธาน ก.เมืองพัทยา

อ้างถึง ๑. หนังสือสำนักงาน ก.จ., ก.ท., ก.อบต. ที่ มท ๐๘๐๙.๒/ว ๒๐๒๖ ลงวันที่ ๑๘ พฤศจิกายน ๒๕๔๗

๒. หนังสือสำนักงาน ก.จ., ก.ท. และ ก.อบต. ที่ มท ๐๘๐๙.๖/ว ๔๕ ลงวันที่ ๔ สิงหาคม ๒๕๕๙

สิ่งที่ส่งมาด้วย สำเนาบันทึกสำนักงานคณะกรรมการกฤษฎีกา เรื่องเสร็จที่ ๗๘๔/๒๕๖๒ จำนวน ๑ ชุด

ตามที่สำนักงาน ก.จ., ก.ท., ก.อบต. ได้มีหนังสือถึงประธาน ก.จ.จ., ก.ท.จ., ก.อบต.จังหวัด ทุกจังหวัดและประธาน ก.เมืองพัทยา เพื่อแจ้งให้องค์กรปกครองส่วนท้องถิ่นถือปฏิบัติตามมติคณะรัฐมนตรี เมื่อวันที่  
๑๔ กันยายน ๒๕๔๗ สรุปความว่า เมื่อคณะกรรมการ ป.ป.ช. มีมติชี้มูลความผิดทางวินัยเจ้าหน้าที่ของรัฐ  
ให้ผู้บังคับบัญชาพิจารณาลงโทษทางวินัยตามฐานความผิดที่คณะกรรมการ ป.ป.ช. ชี้มูล และต่อมาศาลปกครองสูงสุด  
ได้มีคำพิพากษาคดีหมายเลขแดงที่ อ. ๑๐๓๗/๒๕๕๘ สรุปได้ว่า คณะกรรมการ ป.ป.ช. มีอำนาจในการไต่สวนข้อเท็จจริงและชี้มูลความผิดทางวินัยเฉพาะความผิดฐานทุจริตต่อหน้าที่ราชการ ซึ่ง ก.จ., ก.ท. และ ก.อบต. ในการประชุมครั้งที่ ๔/๒๕๕๙ เมื่อวันที่ ๒๗ เมษายน ๒๕๕๙ ได้พิจารณาประเด็นคำพิพากษาศาลปกครองสูงสุดคดีหมายเลขแดง  
ที่ อ. ๑๐๓๗/๒๕๕๘ แล้วมีมติให้หารือแนวทางปฏิบัติไปยังคณะกรรมการกฤษฎีกา พร้อมทั้งได้มีหนังสือ  
สำนักงาน ก.จ., ก.ท. และ ก.อบต. ที่ มท ๐๘๐๙.๖/ว ๔๕ ลงวันที่ ๔ สิงหาคม ๒๕๕๙ แจ้ง ก.จ.จ., ก.ท.จ. และ  
ก.อบต. จังหวัด ทุกจังหวัด ว่าเมื่อยังไม่มีแนวทางปฏิบัติเป็นอย่างอื่น การพิจารณาโทษทางวินัยตามฐานความผิด  
ที่คณะกรรมการ ป.ป.ช. ชี้มูล จึงยังต้องปฏิบัติตามพระราชบัญญัติประกอบรัฐธรรมนูญว่าด้วยการป้องกัน  
และปราบปรามการทุจริต พ.ศ. ๒๕๔๒ และเมื่อคณะกรรมการกฤษฎีกามีความเห็นเป็นประการใดจะแจ้ง  
ให้ถือปฏิบัติต่อไป ความละเอียดแจ้งแล้ว นั้น

สำนักงาน ก.จ., ก.ท. และ ก.อบต. ขอเรียนว่า คณะกรรมการกฤษฎีกาได้มีความเห็นเกี่ยวกับ

แนวทางการดำเนินการทางวินัยพนักงานเทศบาล กรณีคณะกรรมการ ป.ป.ช. ชี้มูลความผิดที่มิใช่การกระทำความผิดฐานทุจริตต่อหน้าที่ราชการ ตามบันทึกสำนักงานคณะกรรมการกฤษฎีกา (ที่ประชุมร่วมคณะที่ ๑ และคณะที่ ๒)เรื่องเสร็จที่ ๗๘๔/๒๕๖๒ โดย ก.ท. ในการประชุมครั้งที่ ๗/๒๕๖๒ เมื่อวันที่ ๒๕ กรกฎาคม ๒๕๖๒ ก.จ. และ ก.อบต.ในการประชุมครั้งที่ ๘/๒๕๖๒ เมื่อวันที่ ๒๙ สิงหาคม ๒๕๖๒ ได้พิจารณาและมีมติให้แจ้งความเห็นคณะกรรมการกฤษฎีกา เรื่องเสร็จที่ ๗๘๔/๒๕๖๒ ให้ ก.จ.จ., ก.ท.จ. และ ก.อบต.จังหวัด ทุกจังหวัดทราบ เพื่อปฏิบัติตามความเห็นคณะกรรมการกฤษฎีกาดังกล่าว ตามนัยมติคณะรัฐมนตรี เมื่อวันที่ ๒๘ กุมภาพันธ์ ๒๔๘๒ รวมถึง  
ยกเลิกหนังสือสำนักงาน ก.จ., ก.ท., ก.อบต. ที่ มท ๐๘๐๙.๒/ว ๒๐๒๖ ลงวันที่ ๑๘ พฤศจิกายน ๒๕๔๗ และหนังสือ   
  
 /สำนักงาน...

- ๒ -

สำนักงาน ก.จ., ก.ท. และ ก.อบต. ที่ มท ๐๘๐๙.๖/ว ๔๕ ลงวันที่ ๔ สิงหาคม ๒๕๕๙ เนื่องจากมีเนื้อหาไม่สอดคล้องกับความเห็นของคณะกรรมการกฤษฎีกา เรื่องเสร็จที่ ๗๘๔/๒๕๖๒ ทั้งนี้ สามารถดาวน์โหลดสำเนาบันทึกสำนักงานคณะกรรมการกฤษฎีกาดังกล่าวได้ที่ QR CODE ท้ายหนังสือนี้

จึงเรียนมาเพื่อโปรดทราบ

ขอแสดงความนับถือ

(นายสันติธร ยิ้มละมัย)

รองอธิบดีกรมส่งเสริมการปกครองท้องถิ่น

เลขานุการ ก.จ., ก.ท. และ ก.อบต.



สำนักพัฒนาระบบบริหารงานบุคคลส่วนท้องถิ่น

กลุ่มงานมาตรฐานวินัยบุคคลส่วนท้องถิ่น

โทร ๐ ๒๒๔๑ ๙๐๐๐ ต่อ ๓๑๓๓

โทรสาร ๐ ๒๒๔๑ ๘๔๗๕

ผู้ประสาน นางสาวสิริรัตน์ แตงรอด ๐๘ ๔๗๐๖ ๐๙๖๓

ผอ.สน.บถ.........................................

ผอ.กง.มถ.......................................... หน.ฝ่าย............................................

นก....................................................

องค์กรปกครองส่วนท้องถิ่นจัดบริการสาธารณะตามมาตรฐานไม่น้อยกว่าร้อยละ ๗๐ ได้อย่างทั่วถึง

เพื่อให้ประชาชนมีคุณภาพชีวิตที่ดี ภายในปี ๒๕๖๕